CELEX: 52019PC0457
Language: el
Date: 2019-10-11
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής ΣΟΕΣ που έχει συσταθεί βάσει της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου, όσον αφορά την έκδοση απόφασης για τον καθορισμό των διοικητικών και οργανωτικών θεμάτων που αφορούν τη λειτουργία του εφετείου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.10.2019
            COM(2019) 457 final
            2019/0217(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής ΣΟΕΣ που έχει συσταθεί βάσει της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου, όσον αφορά την έκδοση απόφασης για τον καθορισμό των διοικητικών και οργανωτικών θεμάτων που αφορούν τη λειτουργία του εφετείου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της μεικτής επιτροπής ΣΟΕΣ που έχει συσταθεί βάσει της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου, όσον αφορά την προβλεπόμενη έκδοση απόφασης για τον καθορισμό των διοικητικών και οργανωτικών θεμάτων που αφορούν τη λειτουργία του εφετείου.
            
            
               2.Πλαίσιο της πρότασης
            
            
               2.1.Η συνολική οικονομική και εμπορική συμφωνία (ΣΟΕΣ ή CETA) μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου
            
            
               Η συνολική οικονομική και εμπορική συμφωνία (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου («η συμφωνία»), αποσκοπεί στην απελευθέρωση και τη διευκόλυνση του εμπορίου και των επενδύσεων, καθώς και στην προώθηση στενότερων οικονομικών σχέσεων μεταξύ της Ευρωπαϊκής Ένωσης και του Καναδά («τα Μέρη»). Η συμφωνία υπογράφηκε στις 30 Οκτωβρίου 2016 και εφαρμόζεται προσωρινά από τις 21 Σεπτεμβρίου 2017.
            
            
               2.2.Η μεικτή επιτροπή ΣΟΕΣ 
            
            
               Η μεικτή επιτροπή ΣΟΕΣ έχει συσταθεί βάσει του άρθρου 26.1 της συμφωνίας, το οποίο προβλέπει ότι η μεικτή επιτροπή ΣΟΕΣ αποτελείται από εκπροσώπους της Ευρωπαϊκής Ένωσης και εκπροσώπους του Καναδά και προεδρεύεται από κοινού από τον υπουργό Διεθνούς Εμπορίου του Καναδά και το αρμόδιο για το εμπόριο μέλος της Ευρωπαϊκής Επιτροπής ή τους αντίστοιχους εκπροσώπους τους. Η μεικτή επιτροπή ΣΟΕΣ συνέρχεται μία φορά τον χρόνο ή κατόπιν αιτήματος ενός Μέρους και συμφωνεί σχετικά με το χρονοδιάγραμμα και την ημερήσια διάταξή των συνεδριάσεών της. Η μεικτή επιτροπή ΣΟΕΣ είναι αρμόδια για όλα τα θέματα που αφορούν το εμπόριο και τις επενδύσεις μεταξύ των Μερών, καθώς και την εφαρμογή και εκτέλεση της εν λόγω συμφωνίας. Ένα Μέρος μπορεί να παραπέμπει στη μεικτή επιτροπή ΣΟΕΣ κάθε ζήτημα που συνδέεται με την εφαρμογή και την ερμηνεία της εν λόγω συμφωνίας ή κάθε άλλο ζήτημα που αφορά το εμπόριο και τις επενδύσεις μεταξύ των Μερών.
            
            
               Σύμφωνα με το άρθρο 26.3 της συμφωνίας, η μεικτή επιτροπή ΣΟΕΣ έχει την εξουσία να λαμβάνει αποφάσεις, με αμοιβαία συναίνεση, για οποιοδήποτε θέμα, όταν αυτό προβλέπεται από τη συμφωνία. Οι αποφάσεις που λαμβάνονται από τη μεικτή επιτροπή ΣΟΕΣ είναι δεσμευτικές για τα Μέρη, με την επιφύλαξη της εκπλήρωσης τυχόν αναγκαίων εσωτερικών απαιτήσεων και διαδικασιών, και πρέπει να υλοποιούνται από αυτά.
            
            
               Σύμφωνα με το άρθρο 26.2 παράγραφος 4 της συμφωνίας, οι ειδικές επιτροπές, συμπεριλαμβανομένης της επιτροπής υπηρεσιών και επενδύσεων, μπορούν να προτείνουν σχέδια αποφάσεων για έγκριση από τη μεικτή επιτροπή ΣΟΕΣ.
            
            
               Σύμφωνα με το άρθρο 10 παράγραφος 2 του εσωτερικού κανονισμού της μεικτής επιτροπής ΣΟΕΣ και των ειδικών επιτροπών
                  1
               , κατά το διάστημα μεταξύ των συνεδριάσεων η μεικτή επιτροπή ΣΟΕΣ μπορεί, αν συναινέσουν τα Μέρη της συμφωνίας με αμοιβαία συμφωνία, να εκδίδει αποφάσεις ή συστάσεις με γραπτή διαδικασία. Για τον σκοπό αυτόν, το κείμενο της πρότασης διαβιβάζεται γραπτώς με αλληλογραφία από τους συμπροέδρους προς τα μέλη της μεικτής επιτροπής ΣΟΕΣ σύμφωνα με τον κανόνα 7, με προθεσμία εντός της οποίας τα μέλη οφείλουν να γνωστοποιήσουν ενδεχόμενες επιφυλάξεις ή τροποποιήσεις που επιθυμούν να προτείνουν. Οι εγκριθείσες προτάσεις κοινοποιούνται σύμφωνα με τον κανόνα 7 μόλις παρέλθει η προθεσμία και καταχωρίζονται στα πρακτικά της επόμενης συνεδρίασης.
            
            
               2.3.Προβλεπόμενη πράξη της μεικτής επιτροπής ΣΟΕΣ 
            
            
               Η μεικτή επιτροπή ΣΟΕΣ πρέπει να εκδώσει απόφαση στην οποία θα καθοριστούν τα διοικητικά και οργανωτικά θέματα που αφορούν τη λειτουργία του εφετείου, σύμφωνα με το άρθρο 8.28 παράγραφος 7 της συμφωνίας («η προβλεπόμενη πράξη»).
            
            
               Ως εκ τούτου, σκοπός της προβλεπόμενης πράξης είναι η εφαρμογή του άρθρου 8.28 παράγραφος 7 της συμφωνίας. 
            
            
               Η προβλεπόμενη πράξη θα καταστεί δεσμευτική για τα Μέρη. Το άρθρο 26.3 παράγραφος 2 της συμφωνίας προβλέπει τα εξής: «Οι αποφάσεις που λαμβάνονται από τη μεικτή επιτροπή ΣΟΕΣ είναι δεσμευτικές για τα μέρη, με την επιφύλαξη της εκπλήρωσης τυχόν αναγκαίων εσωτερικών απαιτήσεων και διαδικασιών, και υλοποιούνται από αυτά».
            
            
               3.Θέση που πρέπει να ληφθεί εξ ονόματος της Ένωσης
            
            
               Όπως προβλέπεται στο σημείο 6 στοιχείο στ) της κοινής ερμηνευτικής πράξης για τη συμφωνία, η Ευρωπαϊκή Ένωση και τα κράτη μέλη της και ο Καναδάς συμφώνησαν να αρχίσουν αμέσως περαιτέρω εργασίες για την εφαρμογή των διατάξεων της συμφωνίας που αφορούν την επίλυση επενδυτικών διαφορών, δηλ. για το αποκαλούμενο «σύστημα επενδυτικών δικαστηρίων»
                  2
               .
            
            
               Σύμφωνα με το άρθρο 8.28 παράγραφος 7 της συμφωνίας, «Η μεικτή επιτροπή ΣΟΕΣ λαμβάνει αμέσως απόφαση με την οποία καθορίζονται τα ακόλουθα διοικητικά και οργανωτικά θέματα που αφορούν τη λειτουργία του εφετείου: α) διοικητική υποστήριξη· β) διαδικασίες για την άσκηση και την εξέταση εφέσεων, καθώς και για την αναπομπή ζητημάτων στο δικαστήριο για τροποποίηση της διαιτητικής απόφασης, ανάλογα με την περίπτωση· γ) διαδικασίες για την πλήρωση κενής θέσης στο εφετείο και σε τμήμα του εφετείου που έχει συσταθεί για να εξετάσει μια υπόθεση· δ) αμοιβή των μελών του εφετείου· ε) διατάξεις σχετικά με το κόστος των εφέσεων· στ) αριθμός των μελών του εφετείου· και ζ) τυχόν άλλα στοιχεία που κρίνει αναγκαία για την αποτελεσματική λειτουργία του εφετείου».
            
            
               Το σημείο 6 στοιχείο ζ) της κοινής ερμηνευτικής πράξης για τη συμφωνία προβλέπει τα εξής: «Η CETA είναι η πρώτη συμφωνία που περιλαμβάνει μηχανισμό προσφυγής που θα επιτρέπει τη διόρθωση των σφαλμάτων και θα διασφαλίζει τη συνέπεια των αποφάσεων του πρωτοδικείου». Επιπλέον, η δήλωση αριθ. 36 της Επιτροπής και του Συμβουλίου, που καταχωρίστηκε στα πρακτικά του Συμβουλίου με την ευκαιρία της έγκρισης από το Συμβούλιο της απόφασης με την οποία δόθηκε η εξουσιοδότηση για την υπογραφή της ΣΟΕΣ εξ ονόματος της Ένωσης, προβλέπει τα εξής: «Ο δευτεροβάθμιος μηχανισμός που προβλέπεται στο άρθρο 8.28 της CETA θα οργανωθεί και θα βελτιωθεί ώστε να είναι απολύτως σε θέση να διασφαλίζει τη συνοχή των αποφάσεων που εκδίδονται σε πρώτο βαθμό και να συμβάλλει με τον τρόπο αυτό στην ασφάλεια δικαίου. Αυτό προϋποθέτει κυρίως τα ακόλουθα: Η σύνθεση του εφετείου θα οργανωθεί κατά τρόπο που να διασφαλίζει τη μεγαλύτερη δυνατή μονιμότητα. Θα προβλέπεται ότι κάθε μέλος του εφετείου θα έχει την υποχρέωση να ενημερώνεται για τις αποφάσεις των τμημάτων του εφετείου στα οποία δεν ανήκει. Το εφετείο θα πρέπει να έχει τη δυνατότητα να συνεδριάζει σε «μείζονα σύνθεση» σε υποθέσεις που αφορούν σοβαρά ζητήματα αρχής ή για τα οποία διαπιστώνεται διάσταση απόψεων μεταξύ τμημάτων του»
                  3
               .
            
         
         
            
               Η προβλεπόμενη πράξη υλοποιεί τις δεσμεύσεις αυτές με την πρόβλεψη λεπτομερών κανόνων σχετικά με τη σύνθεση του εφετείου και τις διοικητικές ρυθμίσεις (άρθρο 2 της προβλεπόμενης πράξης)· και τη διεκπεραίωση των εφέσεων (άρθρο 3). Η προβλεπόμενη πράξη θα αρχίσει να ισχύει την ημερομηνία έναρξης ισχύος της συμφωνίας (άρθρο 4).
            
            
               Η παρούσα πρόταση εντάσσεται στο ίδιο πλαίσιο με άλλες πρωτοβουλίες για την εφαρμογή του συστήματος επενδυτικών δικαστηρίων της CETA. Ειδικότερα, από τον Ιούνιο του 2018, η Επιτροπή συνεργάζεται με τα κράτη μέλη στο πλαίσιο της «επιτροπής εμπορικής πολιτικής για θέματα υπηρεσιών και επενδύσεων» του Συμβουλίου και με τον Καναδά σχετικά με δέσμη τεσσάρων σχεδίων αποφάσεων που αφορούν: 
            
            
               –κανόνες για διοικητικά και οργανωτικά θέματα σχετικά με τη λειτουργία του εφετείου, σύμφωνα με το άρθρο 8.28 παράγραφος 7 της συμφωνίας· 
            
            
               –κώδικα δεοντολογίας για τα μέλη του δικαστηρίου και του εφετείου και για τους διαμεσολαβητές, σύμφωνα με το άρθρο 8.44 παράγραφος 2 της συμφωνίας· 
            
            
               –κανόνες διαμεσολάβησης προς χρήση από τα διάδικα μέρη σύμφωνα με το άρθρο 8.44 παράγραφος 3 στοιχείο γ) της συμφωνίας· και 
            
            
               –κανόνες για τη διαδικασία έγκρισης ερμηνειών σύμφωνα με το άρθρο 8.31 παράγραφος 3 και το άρθρο 8.44 παράγραφος 3 στοιχείο α) της συμφωνίας.
            
            
               Συνεχίζεται η πραγματοποίηση περαιτέρω εργασιών για άλλους τομείς εφαρμογής του συστήματος επενδυτικών δικαστηρίων, μεταξύ άλλων για την επιλογή, τον διορισμό και την αμοιβή των μελών του δικαστηρίου και του εφετείου. Μολονότι το ποσό των αμοιβών των μελών του δικαστηρίου και του εφετείου αποτελεί αντικείμενο συζητήσεων με τα κράτη μέλη και τον Καναδά, η Επιτροπή προέβη κατά το παρελθόν στην εκτίμηση ότι το ετήσιο πάγιο κόστος του συστήματος επενδυτικών δικαστηρίων της ΣΟΕΣ θα ανέλθει σε 800,000 EUR περίπου, ποσό που θα κατανεμηθεί εξίσου μεταξύ του Καναδά και της ΕΕ
                  4
               . Ως εκ τούτου, ο αντίκτυπος αυτών των πάγιων εξόδων στον προϋπολογισμό της ΕΕ θα είναι περίπου 400,000 EUR ετησίως. Οι δαπάνες αυτές θα ληφθούν υπόψη στον προϋπολογισμό της ΕΕ για το 2021.
            
            
               Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής της ΣΟΕΣ για την προβλεπόμενη πράξη, προκειμένου να διασφαλιστεί η αποτελεσματική εφαρμογή της συμφωνίας,
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει, επίσης, πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  5
               .
            
            
               4.1.2.Εφαρμογή στην παρούσα περίπτωση
            
            
               Η μεικτή επιτροπή ΣΟΕΣ είναι όργανο που έχει συσταθεί με βάση συμφωνία, και συγκεκριμένα τη συνολική οικονομική και εμπορική συμφωνία (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου («η συμφωνία»).
            
            
               Η πράξη την οποία καλείται να θεσπίσει η μεικτή επιτροπή είναι πράξη που παράγει έννομα αποτελέσματα. Η προβλεπόμενη πράξη θα είναι δεσμευτική για τα Μέρη βάσει του διεθνούς δικαίου σύμφωνα με το άρθρο 26.3 παράγραφος 2 της Συμφωνίας. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
         
         
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί ο/η κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο/η κύριος/-α ή πρωτεύων/-ουσα σκοπός ή συνιστώσα.
            
            
               4.2.2.Εφαρμογή στην παρούσα περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν την κοινή εμπορική πολιτική.
            
            
               Επομένως, η ουσιαστική νομική βάση για την προτεινόμενη απόφαση είναι το άρθρο 207 παράγραφος 3 και το άρθρο 207 παράγραφος 4 πρώτο εδάφιο της ΣΛΕΕ. 
            
            
               4.3.Συμπέρασμα
            
            
               Οι νομικές βάσεις της προτεινόμενης απόφασης θα πρέπει να είναι το άρθρο 207 παράγραφος 3 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Αυθεντικές γλώσσες και δημοσίευση της προβλεπόμενης πράξης
            
            
               Δεδομένου ότι η πράξη της μεικτής επιτροπής ΣΟΕΣ θα εφαρμόσει τη συμφωνία όσον αφορά την επίλυση επενδυτικών διαφορών μεταξύ επενδυτών και κρατών, είναι σκόπιμο να εκδοθεί σε όλες τις αυθεντικές γλώσσες της συμφωνίας
                  6
                και να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2019/0217 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής ΣΟΕΣ που έχει συσταθεί βάσει της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου, όσον αφορά την έκδοση απόφασης για τον καθορισμό των διοικητικών και οργανωτικών θεμάτων που αφορούν τη λειτουργία του εφετείου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η απόφαση (ΕΕ) 2017/37 του Συμβουλίου
                  7
                προβλέπει την υπογραφή, εξ ονόματος της Ευρωπαϊκής Ένωσης, της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου («η συμφωνία»). Η συμφωνία υπογράφηκε στις 30 Οκτωβρίου 2016.
            
            
               (2)Η απόφαση (ΕΕ) 2017/38 του Συμβουλίου
                  8
                προβλέπει την προσωρινή εφαρμογή μερών της συμφωνίας, συμπεριλαμβανομένης της σύστασης της μεικτής επιτροπής ΣΟΕΣ. Η συμφωνία εφαρμόζεται προσωρινά από τις 21 Σεπτεμβρίου 2017.
            
            
               (3)Σύμφωνα με το άρθρο 26.3 παράγραφος 1 της συμφωνίας, για την επίτευξη των στόχων της εν λόγω συμφωνίας, η μεικτή επιτροπή ΣΟΕΣ έχει τη δυνατότητα να λαμβάνει αποφάσεις για οποιοδήποτε θέμα, όταν αυτό προβλέπεται από τη συμφωνία.
            
            
               (4)Σύμφωνα με το άρθρο 26.3 παράγραφος 2 της συμφωνίας, οι αποφάσεις που λαμβάνονται από τη μεικτή επιτροπή ΣΟΕΣ είναι δεσμευτικές για τα Μέρη, με την επιφύλαξη της εκπλήρωσης τυχόν αναγκαίων εσωτερικών απαιτήσεων και διαδικασιών, και υλοποιούνται από αυτά.
            
         
         
            
               (5)Σύμφωνα με το άρθρο 8.28 παράγραφος 7 της συμφωνίας, η μεικτή επιτροπή ΣΟΕΣ πρέπει να λάβει απόφαση για τον καθορισμό των διοικητικών και οργανωτικών θεμάτων που αφορούν τη λειτουργία του εφετείου.
            
            
               (6)Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής ΣΟΕΣ, με βάση το συνημμένο σχέδιο απόφασης της μεικτής επιτροπής ΣΟΕΣ σχετικά με το εφετείο, προκειμένου να διασφαλιστεί η αποτελεσματική εφαρμογή της συμφωνίας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής ΣΟΕΣ όσον αφορά την έκδοση απόφασης για τον καθορισμό των διοικητικών και οργανωτικών θεμάτων που αφορούν τη λειτουργία του εφετείου βασίζεται στο σχέδιο απόφασης της μεικτής επιτροπής ΣΟΕΣ που επισυνάπτεται στην παρούσα απόφαση του Συμβουλίου.
            
            
               Άρθρο 2
            
            
               1.Η απόφαση της μεικτής επιτροπής ΣΟΕΣ εκδίδεται σε όλες τις αυθεντικές γλώσσες της συμφωνίας. 
            
            
               2.Η απόφαση της μεικτής επιτροπής ΣΟΕΣ δημοσιεύεται στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση 001/2018 της μεικτής επιτροπής ΣΟΕΣ, της 26ης Σεπτεμβρίου 2018, για τη θέσπιση του εσωτερικού κανονισμού της ιδίας και των ειδικών επιτροπών (ΕΕ L 190 της 27.7.2018, σ. 13 ), η οποία διατίθεται στον ιστότοπο της ΓΔ TRADE στη διεύθυνση 
                  http://trade.ec.europa.eu/doclib/docs/2019/february/tradoc_157677.pdf
                  .
               
               
                  
                     (2)
                  
                        Κοινή ερμηνευτική πράξη για τη συνολική οικονομική και εμπορική συμφωνία (CETA) μεταξύ του Καναδά και της Ευρωπαϊκής Ένωσης και των κρατών μελών της (ΕΕ L 11 της 14.1.2017, σ. 3).
               
               
                  
                     (3)
                  
                        Δηλώσεις προς καταχώριση στα πρακτικά του Συμβουλίου (ΕΕ L 11 της 14.1.2017, σ. 9). 
               
               
                  
                     (4)
                  
                        Πρόκειται για τις εκτιμήσεις του πάγιου ετήσιου κόστους του συστήματος επενδυτικών δικαστηρίων της ΣΟΕΣ (όταν δεν υπάρχουν διαφορές), δηλαδή των βασικών αμοιβών των μελών του δικαστηρίου και του εφετείου.
               
               
                  
                     (5)
                  
                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (6)
                  
                        Σύμφωνα με το άρθρο 30.11 (Αυθεντικά κείμενα) της συμφωνίας, η συμφωνία συντάσσεται σε δύο αντίτυπα στην αγγλική, τη βουλγαρική, τη γαλλική, τη γερμανική, τη δανική, την ελληνική, την εσθονική, την ισπανική, την ιταλική, την κροατική, τη λετονική, τη λιθουανική, τη μαλτεζική, την ολλανδική, την ουγγρική, την πολωνική, την πορτογαλική, τη ρουμανική, τη σλοβακική, τη σλοβενική, τη σουηδική, την τσεχική και τη φινλανδική γλώσσα, και όλα τα κείμενα είναι εξίσου αυθεντικά.
               
               
                  
                     (7)
                  
                        Απόφαση (ΕΕ) 2017/37 του Συμβουλίου, της 28ης Οκτωβρίου 2016, για την υπογραφή, εξ ονόματος της Ευρωπαϊκής Ένωσης, της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου (ΕΕ L 11 της 14.1.2017, σ. 1).
               
               
                  
                     (8)
                  
                        Απόφαση (ΕΕ) 2017/38 του Συμβουλίου, της 28ης Οκτωβρίου 2016, για την προσωρινή εφαρμογή της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου (ΕΕ L 11 της 14.1.2017, σ. 1080).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.10.2019
            COM(2019) 457 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τη θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής ΣΟΕΣ που έχει συσταθεί βάσει της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου, όσον αφορά την έκδοση απόφασης για τον καθορισμό των διοικητικών και οργανωτικών θεμάτων που αφορούν τη λειτουργία του εφετείου 
            
               
         
         
            
               ΠΡΟΣΑΡΤΗΜΑ 
            
            
               ΣΧΕΔΙΟ
            
            
               ΑΠΟΦΑΣΗ αριθ. […/2019] ΤΗΣ ΜΕΙΚΤΗΣ ΕΠΙΤΡΟΠΗΣ ΣΟΕΣ
            
            
               της...
            
            
               για τον καθορισμό των διοικητικών και οργανωτικών θεμάτων που αφορούν τη λειτουργία του εφετείου 
            
            
               Η ΜΕΙΚΤΗ ΕΠΙΤΡΟΠΗ ΣΟΕΣ,
            
            
               Έχοντας υπόψη το άρθρο 26.1 της συνολικής οικονομικής και εμπορικής συμφωνίας μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου («η συμφωνία»), 
            
            
               Εκτιμώντας ότι το άρθρο 8.28 παράγραφος 7 της συμφωνίας προβλέπει ότι η μεικτή επιτροπή ΣΟΕΣ θα εκδώσει απόφαση για τον καθορισμό των διοικητικών και οργανωτικών θεμάτων που αφορούν τη λειτουργία του εφετείου,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Ορισμοί
            
            
               Για τους σκοπούς της παρούσας απόφασης, ισχύουν οι ακόλουθοι ορισμοί:
            
            
               α)οι ορισμοί του άρθρου 1.1 (Ορισμοί γενικής εφαρμογής) του κεφαλαίου ένα (Γενικοί ορισμοί και αρχικές διατάξεις) της συμφωνίας·
            
            
               β)οι ορισμοί του άρθρου 8.1 (Ορισμοί) του κεφαλαίου οκτώ (Επενδύσεις) της συμφωνίας· και
            
            
               γ)«μέλος»: μέλος του εφετείου που έχει συσταθεί σύμφωνα με το τμήμα ΣΤ (Επίλυση επενδυτικών διαφορών μεταξύ επενδυτών και κρατών) του κεφαλαίου οκτώ (Επενδύσεις) της συμφωνίας.
            
            
               Άρθρο 2
            
            
               Σύνθεση και διοικητικές ρυθμίσεις
            
            
               1.Το εφετείο αποτελείται από έξι μέλη, που διορίζονται από τη μεικτή επιτροπή ΣΟΕΣ με γνώμονα τις αρχές της πολυμορφίας και της ισότητας των φύλων. Για τους σκοπούς του εν λόγω διορισμού: 
            
            
               α)δύο μέλη επιλέγονται από υποψηφίους που προτείνει ο Καναδάς· 
            
         
         
            
               β)δύο μέλη επιλέγονται από υποψηφίους που προτείνει η Ευρωπαϊκή Ένωση· και 
            
            
               γ)δύο μέλη επιλέγονται από υποψηφίους που προτείνονται από τον Καναδά ή την Ευρωπαϊκή Ένωση, αλλά δεν είναι υπήκοοι του Καναδά ή οποιουδήποτε κράτους μέλους της Ευρωπαϊκής Ένωσης.
            
            
               2.Η μεικτή επιτροπή ΣΟΕΣ μπορεί να αποφασίσει να αυξήσει τον αριθμό των μελών κατά πολλαπλάσια των τριών. Οι πρόσθετοι διορισμοί πραγματοποιούνται στην ίδια βάση με τα οριζόμενα στην παράγραφο 1.
            
            
               3.Τα μέλη διορίζονται για μη ανανεώσιμη θητεία εννέα ετών. Ωστόσο, η θητεία τριών από τα πρώτα έξι πρόσωπα που διορίζονται σύμφωνα με το άρθρο 8.28 παράγραφος 3 της συμφωνίας περιορίζεται σε έξι έτη. Τα τρία αυτά πρόσωπα προσδιορίζονται με κλήρωση, επιλέγεται δε ένα μέλος από κάθε ομάδα μελών που διορίζονται σύμφωνα με την παράγραφο 1 στοιχεία α ), β) και γ). Καταρχήν, μέλος που υπηρετεί σε τμήμα του εφετείου μπορεί, όταν λήξει η θητεία του, να εξακολουθήσει να ασκεί καθήκοντα στο τμήμα έως την περάτωση της διαδικασίας του εν λόγω τμήματος, εκτός αν ο πρόεδρος του εφετείου, αφού ζητήσει τη γνώμη των άλλων μελών του τμήματος, αποφασίσει διαφορετικά, και, μόνο προς τον σκοπό αυτόν, θεωρείται ότι εξακολουθεί να είναι μέλος. Οι κενές θέσεις στο εφετείο πληρούνται όταν κενώνονται.
            
            
               4.Το εφετείο έχει πρόεδρο και αντιπρόεδρο αρμόδιο για οργανωτικά ζητήματα, οι οποίοι επιλέγονται με κλήρωση από τον πρόεδρο της μεικτής επιτροπής ΣΟΕΣ για διετή θητεία μεταξύ των μελών που είναι υπήκοοι τρίτων χωρών. Η άσκηση των σχετικών καθηκόντων τους γίνεται εκ περιτροπής. Ο αντιπρόεδρος αντικαθιστά τον πρόεδρο όταν ο τελευταίος δεν είναι διαθέσιμος.
            
            
               5.Το τμήμα του εφετείου που συγκροτείται για την εκδίκαση κάθε υπόθεσης βάσει του άρθρου 8.28 παράγραφος 5 της συμφωνίας αποτελείται από τρία μέλη, εκ των οποίων ένα μέλος έχει διοριστεί σύμφωνα με την παράγραφο 1 στοιχείο α), ένα μέλος έχει διοριστεί σύμφωνα με την παράγραφο 1 στοιχείο β) και ένα μέλος έχει διοριστεί σύμφωνα με την παράγραφο 1 στοιχείο γ). Το τμήμα προεδρεύεται από το μέλος που έχει διοριστεί σύμφωνα με την παράγραφο 1 στοιχείο γ). 
            
            
               6.Η σύνθεση του τμήματος του εφετείου που εκδικάζει κάθε έφεση καθορίζεται σε κάθε υπόθεση από τον πρόεδρο του εφετείου εκ περιτροπής, κατά τρόπο που να διασφαλίζει ότι η σύνθεση των τμημάτων είναι τυχαία και απρόβλεπτη και να παρέχει παράλληλα ίσες ευκαιρίες σε όλα τα μέλη του εφετείου για να ασκήσουν καθήκοντα.
            
            
               7.Το εφετείο μπορεί να συνεδριάζει σε τμήμα εξαμελούς σύνθεσης, όταν υπόθεση που εκκρεμεί ενώπιον τμήματος εγείρει σοβαρό ζήτημα που επηρεάζει την ερμηνεία ή την εφαρμογή του κεφαλαίου οκτώ της συμφωνίας. Το εφετείο συνεδριάζει σε τμήμα εξαμελούς σύνθεσης όταν το ζητούν και τα δύο διάδικα μέρη ή όταν η πλειοψηφία των μελών το κρίνει επιθυμητό. Ο πρόεδρος του εφετείου προεδρεύει του τμήματος εξαμελούς σύνθεσης.
            
            
               8.Το εφετείο μπορεί να καταρτίζει τον εσωτερικό κανονισμό του.
            
            
               9.Τα μέλη διασφαλίζουν ότι είναι διαθέσιμα και ικανά να εκτελούν τα καθήκοντα που ορίζονται στην παρούσα απόφαση και στο τμήμα ΣΤ (Επίλυση επενδυτικών διαφορών μεταξύ επενδυτών και κρατών) του κεφαλαίου οκτώ (Επενδύσεις) της συμφωνίας.
            
            
               10.Για να εξασφαλίζεται η διαθεσιμότητά τους, τα μέλη λαμβάνουν πάγια μηνιαία αμοιβή, η οποία καθορίζεται με απόφαση της μεικτής επιτροπής ΣΟΕΣ.
            
            
               11.Οι αμοιβές που αναφέρονται στην παράγραφο 10 καταβάλλονται εξίσου και από τα δύο μέρη σε λογαριασμό που διαχειρίζεται η Γραμματεία του ICSID. Σε περίπτωση αδυναμίας ενός Μέρους να καταβάλει την πάγια αμοιβή, το άλλο Μέρος μπορεί να επιλέξει να την καταβάλει. Τυχόν καθυστερούμενες οφειλές εξακολουθούν να είναι καταβλητέες, με τον αντίστοιχο τόκο. 
            
            
               12.Οι αμοιβές και τα έξοδα των μελών τμήματος που συγκροτείται για την εκδίκαση προσφυγής, εκτός από τα τέλη που αναφέρονται στην παράγραφο 10, καθορίζονται από τη μεικτή επιτροπή ΣΟΕΣ και κατανέμονται μεταξύ των διάδικων μερών στην ίδια βάση μ’ αυτήν του άρθρου 8.39 παράγραφος 5 της συμφωνίας.
            
            
               13.Με απόφαση της μεικτής επιτροπής ΣΟΕΣ, η πάγια μηνιαία αμοιβή και οι αμοιβές για δεδουλευμένες ημέρες μπορούν να μετατραπούν σε τακτικό μισθό. Σε μια τέτοια περίπτωση, τα μέλη εργάζονται με καθεστώς πλήρους απασχόλησης και η μεικτή επιτροπή ΣΟΕΣ ορίζει την αμοιβή τους και τα συναφή οργανωτικά ζητήματα. Στην περίπτωση αυτή, τα μέλη δεν επιτρέπεται να αναλαμβάνουν καμία άλλη απασχόληση, αμειβόμενη ή μη, εκτός αν, σε εξαιρετικές περιπτώσεις, ο πρόεδρος του εφετείου επιτρέψει εξαίρεση από τον κανόνα αυτόν.
            
            
               14.Η Γραμματεία του ICSID ενεργεί ως γραμματεία του εφετείου και του παρέχει την κατάλληλη υποστήριξη. Τα έξοδα για την υποστήριξη αυτή καλύπτονται εξίσου από τα Μέρη.
            
            
               Άρθρο 3
            
            
               Εκδίκαση των εφέσεων
            
            
               1.Κάθε διάδικο μέρος μπορεί να εφεσιβάλει στο εφετείο απόφαση που εκδόθηκε από το δικαστήριο σύμφωνα με το τμήμα ΣΤ (Επίλυση επενδυτικών διαφορών μεταξύ επενδυτών και κρατών) του κεφαλαίου οκτώ (Επενδύσεις) εντός της προθεσμίας που ορίζεται από το άρθρο 8.28 παράγραφος 9 στοιχείο α) της συμφωνίας και για τους λόγους που προβλέπονται στο άρθρο 8.28 παράγραφος 2 της συμφωνίας.
            
            
               2.Αν το εφετείο δεχτεί την έφεση εν όλω ή εν μέρει, τροποποιεί ή ανατρέπει τις νομικές αξιολογήσεις και τα συμπεράσματα του δικαστηρίου εν όλω ή εν μέρει. Το εφετείο εξηγεί επακριβώς τον τρόπο με τον οποίο έχει τροποποιήσει ή ανατρέψει τις σχετικές αξιολογήσεις και τα συμπεράσματα του δικαστηρίου. 
            
            
               3.Αν το επιτρέπουν τα πραγματικά περιστατικά που διαπιστώθηκαν από το δικαστήριο, το εφετείο εφαρμόζει τις δικές του νομικές αξιολογήσεις και συμπεράσματα στα εν λόγω πραγματικά περιστατικά και εκδίδει οριστική απόφαση. Αν αυτό δεν είναι εφικτό, εκδίδει απόφαση που αναπέμπει το θέμα στο δικαστήριο για την έκδοση απόφασης σύμφωνα με τις αξιολογήσεις και τα συμπεράσματα του εφετείου. Ει δυνατόν, το εφετείο αναπέμπει το θέμα στο ίδιο τμήμα του δικαστηρίου που είχε προηγουμένως συσταθεί για να αποφανθεί επί του θέματος. 
            
         
         
            
               4.Το εφετείο απορρίπτει την έφεση αν την κρίνει αβάσιμη. Μπορεί επίσης να απορρίψει την έφεση με συνοπτική διαδικασία, όταν είναι σαφές ότι η έφεση είναι προδήλως αβάσιμη. Αν το εφετείο απορρίψει την έφεση, η απόφαση που εκδόθηκε από το δικαστήριο καθίσταται οριστική.
            
            
               5.Κατά γενικό κανόνα, η διαδικασία έφεσης δεν υπερβαίνει τις 180 ημέρες από την ημερομηνία κατά την οποία διάδικο μέρος ανακοινώνει επίσημα την απόφασή του να ασκήσει έφεση έως την ημερομηνία κατά την οποία το εφετείο εκδίδει την απόφασή του. Αν το εφετείο θεωρεί ότι δεν μπορεί να εκδώσει την απόφασή του εντός 180 ημερών, ενημερώνει εγγράφως τα διάδικα μέρη σχετικά με τους λόγους της καθυστέρησης, αναφέροντας το διάστημα εντός του οποίου εκτιμά ότι θα εκδώσει την απόφασή του. Θα πρέπει να καταβληθεί κάθε δυνατή προσπάθεια ώστε η διαδικασία της έφεσης να μην υπερβαίνει τις 270 ημέρες.
            
            
               6.Διάδικο μέρος που ασκεί έφεση καταθέτει εγγύηση για τα έξοδα της έφεσης, το ύψος της οποίας ορίζεται από το τμήμα του εφετείου που έχει συγκροτηθεί για την εκδίκαση της υπόθεσης. Το διάδικο μέρος παρέχει επίσης οποιαδήποτε άλλη εγγύηση που μπορεί να διατάξει το εφετείο.
            
            
               7.Οι διατάξεις των άρθρων 8.20 (Διαμεσολάβηση), 8.24 (Διαδικασίες βάσει άλλης διεθνούς συμφωνίας), 8.26 (Χρηματοδότηση από τρίτο μέρος), 8.31 (Εφαρμοστέο δίκαιο και ερμηνεία), 8.34 (Προσωρινά μέτρα προστασίας), 8.35 (Ματαίωση), 8.36 (Διαφάνεια των διαδικασιών)
                  1
               , 8.38 (Μη διάδικο Μέρος), 8.39 (Οριστική απόφαση) και 8.40 (Αποζημίωση ή άλλη μορφή αποκατάστασης) της συμφωνίας εφαρμόζονται αναλογικά όσον αφορά τη διαδικασία έφεσης.
            
            
               Άρθρο 4
            
            
               Έναρξη ισχύος
            
            
               Η παρούσα απόφαση δημοσιεύεται και αρχίζει να ισχύει από την ημερομηνία έναρξης ισχύος του τμήματος ΣΤ (Επίλυση επενδυτικών διαφορών μεταξύ επενδυτών και κρατών) του κεφαλαίου οκτώ (Επενδύσεις) της συμφωνίας, με την επιφύλαξη της ανταλλαγής γραπτών κοινοποιήσεων μεταξύ των Μερών διά της διπλωματικής οδού, με τις οποίες θα πιστοποιείται ότι έχουν ολοκληρώσει τις απαραίτητες εσωτερικές απαιτήσεις και διαδικασίες. 
            
            
               ... (τόπος), ... (ημερομηνία)
            
         
         
            
                  
                     (1)
                  
                        Προς αποφυγή τυχόν αμφιβολιών, διευκρινίζεται ότι το δικόγραφο της έφεσης, η δήλωση πρόθεσης για αμφισβήτηση μέλους και η απόφαση όσον αφορά την αμφισβήτηση μέλους περιλαμβάνονται στον κατάλογο των εγγράφων που πρέπει να τίθενται στη διάθεση του κοινού σύμφωνα με το άρθρο 3 παράγραφος 1 των κανόνων της UNCITRAL περί διαφάνειας.